2012/0236 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju saistībā ar tādas Eiropas Parlamenta un Padomes regulas pieņemšanu, ar kuru groza 2008. gada 18. decembra Regulu (EK) Nr. 1342/2008, ar ko izveido ilgtermiņa plānu mencu krājumiem un šo krājumu zvejniecībai

1.Priekšvēsture

Datums, kad priekšlikums nosūtīts Eiropas Parlamentam un Padomei (dokuments COM(2012) 498 final – 2012/236 COD): 2012. gada 12. septembris Eiropas Ekonomikas un sociālo lietu komitejas atzinuma datums: 2012. gada 12. decembris Eiropas Parlamenta nostājas datums (pirmais lasījums): 2013. gada 11. jūnijs Grozītā priekšlikuma nosūtīšanas datums: 2016. gada 3. oktobris Padomes nostājas pieņemšanas datums: 2016. gada 29. septembris

2.Komisijas priekšlikuma mērķis

2008. gadā tika pieņemta Padomes Regula (EK) Nr. 1342/2008 ("Mencu krājumu atjaunošanas plāns"). Plāns aptvēra Ziemeļjūru un daļu no tai piegulošajiem ūdeņiem (Kategatu, Skageraku, Lamanša austrumdaļu, ūdeņus uz rietumiem no Skotijas un Īrijas jūru). Tā galvenie elementi bija noteikumi, pēc kuriem nosaka kopējo pieļaujamo nozveju (KPN), un zvejas piepūles režīms, kas ierobežo laiku, ko zvejnieki drīkst pavadīt jūrā. Tolaik zvejas piepūles ierobežojumi tika uztverti kā nepieciešams regulatīvs instruments, kurš papildina nozvejas limitu noteikšanu KPN (kopējās pieļaujamās nozvejas) veidā, lai tādējādi samazinātu zivju izmešanu. Plāns paredzēja secīgu un dažkārt strauju zvejas piepūles samazināšanu.

2012. gadā Komisija ierosināja Padomes Regulu (EK) Nr. 1342/2008 grozīt, lai novērstu dažus plāna trūkumus, vienlaikus saglabājot tā galvenos elementus. Priekšlikuma juridiskais pamats bija LESD 43. panta 2. punkts, un viens no priekšlikuma noteikumiem bija tāds, kas Padomei ļautu pēc četriem secīgiem zvejas piepūles samazinājumiem to saglabāt esošajā apjomā.

Padome, kuras nostāja par LESD 43. panta 2. punkta un 43. panta 3. punkta saistību bija citāda, no Komisijas priekšlikuma izņēma dažus elementus (9. un 12. pantu) un, pamatodamās uz LESD 43. panta 3. punktu, attiecīgi pieņēma Mencu krājumu atjaunošanas plānu grozošu regulu (Padomes Regulu (ES) Nr. 1243/2012) bez jebkādas Eiropas Parlamenta iesaistes. Grozošajā regulā bija pārņemts noteikums, kas ļauj pēc četriem secīgiem zvejas piepūles samazinājumiem saglabāt piepūli esošajā apjomā.

Eiropas Parlaments un Komisija šo Padomes regulu apstrīdēja Tiesā, norādot, ka konkrētos Mencu krājumu atjaunošanas plāna grozījumus būtu bijis jāpieņem parastajā likumdošanas procedūrā un ar pilnvērtīgu Eiropas Parlamenta iesaisti, kā to paredz LESD 43. panta 2. punkts, nevis ar Padomes aktu, kā to paredz LESD 43. panta 3. punkts.

Tiesa ar 2015. gada 1. decembra spriedumu apvienotajās lietās C-124/13 (Eiropas Parlaments / Padome) un C-125/13 (Komisija / Padome) anulēja konkrēto Padomes regulu, regulas sekas tomēr paturot spēkā vēl uz vienu gadu, lai šajā laikā varētu tikt pieņemta jauna regula, kuras juridiskais pamats būtu par pareizu atzītais LESD 43. panta 2. punkts.

Tas, ka Tiesa piesprieda atceltās Padomes regulas sekas paturēt spēkā vēl uz vienu gadu, noteica vajadzību turpināt sarunas, par pamatu izmantojot jau esošo Komisijas priekšlikumu, jo nepietika laika vienā gadā izstrādāt un pieņemt jaunu priekšlikumu.

Tomēr kopš 2012. gada, kad tika pieņemts Komisijas priekšlikums, apstākļi ir ievērojami mainījušies. Ar jauno KZP pamatregulu (Regula (ES) Nr. 1380/2013) ir ieviests pienākums līdz 2019. gadam sākt izkraut visu to sugu nozvejas, kurām ir noteikti nozvejas limiti ("izkraušanas pienākums"), un tas paredz, ka zvejniekiem jāizbeidz izmetumu prakse un no savām kvotas daļām jāatskaita visas gūtās nozvejas (šis pienākums stājas spēkā pakāpeniski, bet konkrētais laiks ir atkarīgs no zvejniecības un tās galvenajām sugām). Ja piemēro izkraušanas pienākumu, zvejas piepūles režīms, kura mērķis arī ir samazināt izmetumus, kļūst par nevajadzīgu papildu regulējuma līmeni. Šā iemesla dēļ Komisija savā priekšlikumā par Baltijas jūras pārvaldības plānu COM (2014)614 nolēma atteikties no zvejas piepūles režīma.

Jaunā pamatregula turklāt ieviesa noteikumu, kas prasa Padomei KPN noteikt, pamatojoties uz MSY (maksimālais ilgtspējīgas ieguves apjoms) pieeju. Tas nozīmē, ka Mencu krājumu atjaunošanas plānā paredzētie noteikumi par KPN noteikšanu ir novecojuši.

3.Komentāri par Padomes nostāju

3.1. Vispārīgas piezīmes par Padomes nostāju

Padomes nostāja atspoguļo politisko vienošanos, kas 2016. gada 29. jūnijā panākta starp Eiropas Parlamentu un Padomi. Komisija atbalsta šo vienošanos.

3.2. Eiropas Parlamenta izdarītie grozījumi pirmajā lasījumā

Sarunu laikā EP ir pārskatījis savu nostāju. Tāpēc EP 2013. gada 11. jūnija (pirmā lasījuma) nostāja tika uzskatīta par sarunu vajadzībām mazāk svarīgu.